शरणार्थी शिविरदेखि विश्वकपसम्म
जब अल्फोन्सो डेभिस अल रायन रंगशालामा स्टार खेलाडीले भरिएको बेल्जियमविरुद्ध नोभेम्बर २३ मा प्रतिस्पर्धामा ओर्लने छन्, तब उनले शरणार्थी शिविरदेखि विश्वकपसम्मको विशेष यात्रा तय गर्नेछन् ।
ओटावा — जब अल्फोन्सो डेभिस अल रायन रंगशालामा स्टार खेलाडीले भरिएको बेल्जियमविरुद्ध नोभेम्बर २३ मा प्रतिस्पर्धामा ओर्लने छन्, तब उनले शरणार्थी शिविरदेखि विश्वकपसम्मको विशेष यात्रा तय गर्नेछन् ।क्यानडा र बायर्न म्युनिकका विंगर डेभिसले यस्ता धेरै कीर्तिमान भंग गरेका छन् कि जसले उनलाई भर्खर २२ वर्षका हुन् भन्ने नै बिर्साइदिन्छ । यो उमेरमा थुप्रै व्यावसाियक खेलाडीहरू खेलको माथिल्लो स्तरमा उक्लिने बाटोमै हुन्छन् । डेभिस भने त्यो उच्चस्तरमा पुगिसकेका छन् । उनले चारपल्ट बुन्डेसलिगाको उपाधि जितेका छन् । च्याम्पियन्स लिग विजेताको पदक लिइसकेका छन् । फिफा क्लब विश्वकपको उपाधि पनि जितेका छन् । उनले १५ वर्षको छँदै मेजर लिग सकर (एमएलएस) बाट आफ्नो व्यावसायिक करिअर सुरु गरेका थिए । तर, उनको जीवन भने यी सबै उपलब्धिभन्दा धेरै टाढाबाट सुरु भएको थियो ।डेभिस शताब्दी फेरिँदा घानाको शरणार्थी शिविरमा जन्मिएका थिए, जहाँ उनले आफ्ना अभिभावक लाइबेरियाको गृह युद्धबाट भागेपछि जीवनका सुरुका चार वर्ष बिताए । ‘जब हामी खाना लिन जान्थ्यौं, तब हामीले लासहरूमाथि टेकेर हिँड्नुपथ्र्यो,’ डेभिसका आमा भिक्टोरियाले शरणार्थी शिविरको जीवनबारे भनिन् । अत्यन्तै खराब र अशान्त परिस्थितिबाट भाग्दै उनका अभिभावक क्यानडा बसाइ सरेका थिए । सुरुमा विन्डसर, ओन्टारियो पुगेका उनीहरू पछि एडमन्टन, अल्बेर्टा पुगेका थिए ।खेलको राजा आइस हक्की रहेको नयाँ देशमा डेभिसले फुटबलमा ठूलो सम्भावना देखाए । प्राथमिक स्कुलपछि उनको प्रतिभाको चाँडै पहिचान भयो । ‘वास्तवमै बच्चा खेलका लागि उपहार थियो,’ स्कुलपछिको लिग ‘फ्रि–फुटी’ का संस्थापक टिम एडम्सले सम्झिए । फ्रि–फुटीमै डेभिस पहिलोपल्ट चिनिएका थिए ।डेभिस एडमन्टनस्थित फुटबल एकेडेमीमा आबद्ध हुन पुगे । १४ वर्षका उनले भान्कुभरमा भएको ‘ट्रायल’ मा राम्रो प्रभाव पारेपछि उनी ह्वाइटक्याप युवा प्रणालीमा आबद्ध भए । त्यसपछि उनको कीर्तिमानको यात्रा प्रारम्भ भयो ।उनी १५ वर्ष ८ महिनाको छँदा एमएलएस खेल्ने क्यानडाकै सबभन्दा कान्छो खेलाडी भए । उनी नागरिकता लिएको केही दिनपछि नै १६ वर्ष ७ महिनाको उमेरमा क्यानडाको सबैभन्दा कान्छो राष्ट्रिय खेलाडी बने । जुलाई २०१७ मा उनी कन्काकाफ गोल्डकपमा तीन गोलसहित संयुक्त रूपमा सर्वाधिक गोलकर्ता भए । उक्त गोल्डकपको क्वाटरफाइनलमा क्यानडा जमैकाविरुद्ध हारेको थियो । फाइनलमा जमैकालाई २–१ ले हराएर अमेरिका गोल्डकप च्याम्पियन भएको थियो ।भान्कुभरमा डेभिसका प्रशिक्षक थिए क्रेग डेलरिम्पल । उनी डेभिसलाई ‘शक्ति र गति’ का लागि किशोरावस्थामै स्टार भएका फ्रान्सेली फरवार्ड केलियन एम्बाप्पेसँग तुलना गर्छन् । तर, युवा स्टार डेभिस लियोनल मेसीलाई आफ्नो आदर्श मान्छन् ।सन् २०१८ मा डेभिसलाई बायर्न म्युनिकले एमएलएस खेलाडीका लागि कीर्तिमान २ करोड २० लाख डलरमा अनुबन्ध गर्‍यो । उनले २०१८–०१९ सिजनको उपस्थितिमा राम्रै गरे । २०१९–२० को सिजन उनको करिअरले उचाई लियो । च्याम्पियन्स लिगको ‘अवे’ खेलमा चेल्सीलाई ३–० ले पराजित गर्दाको उत्कृष्ट प्रदर्शनपछि उनी सबैको नजरमा परे । महामारीले असर गरेको च्याम्पियन्स लिगको त्यो सिजन फाइनलमा पेरिस सेन्ट जर्मेनलाई १–० ले हराएर बायर्नले उपाधि जितेको थियो, जहाँ उनी च्याम्पियन्स लिगको उपाधि जित्ने पहिलो क्यानडेली खेलाडी बने ।क्यानडा ३६ वर्षपछि विश्वकपमा छनोट हुँदा टिमका सबै सदस्य उत्तिकै महत्त्वपूर्ण हुन्छन् । कोभिड–१९ संक्रमणपछि मुटुको समस्याका कारण उनी यो वर्ष केही महिना मैदानबाहिरै रहे । त्यसपछि फिटनेसका लागि संघर्ष गरे । नोभेम्बर ५ मा बायर्नले हर्था बर्लिनमाथि हात पारेको ३–२ को जितमा उनलाई तिघ्रामा चोट लाग्यो । तर, क्लबले तुरुन्तै भन्यो कि उनको विश्वकपमा सहभागिता खतरामा छैन ।अन्तत: विश्वकप खेल्न पाउँदा केही नर्भस भए पनि डेभिस कतारमा क्यानडेली टिमका एक नेतृत्वकर्ता नै हुनेछन् । ‘म केही नर्भस हुनेछु (विश्वकपमा),’ डेभिसले हालै एक अन्तर्वार्तामा भनेका छन्, ‘तर, मेरा लागि हामी यो तहमा पुग्नुको कारण छ र हामी सबै आफैंमा आत्मविश्वासी हुनु पर्नेछ । त्यहाँ गएर हामी के हौं भनेर देखाउनु पर्नेछ ।’क्यानडाका प्रशिक्षक जोन हर्डम्यानले व्यंग्य गर्दै डेभिसले चुपचाप रूपमै जसरी भए पनि विश्वकप जित्ने सोचिरहेको हुनसक्ने सम्भावना भएको बताए । ‘उनी यो टिम र यो टिमलाई मूर्त रूप दिनेबारे आत्मविश्वासी, धेरै ढुक्क, सबथोक सम्भव भएको देखाउनु छ,’ हर्डम्यानले भने, ‘यो बच्चा पश्चिम अफ्रिकाका शरणार्थी हुन्, जसले २२ वर्षमै च्याम्पियन्स लिगको ट्रफी, बुन्डेसलिगाका उपाधिहरू जितेका छन् । त्यसैले पनि उनले पक्कै पनि विश्वकप जितेको सोचिरहेको हुनसक्छ । र, त्यो नै क्यानडेली नयाँ सोच हो ।’